Forslag til RÅDETS FORORDNING om fastlæggelse af den maksimale årlige fiskeriindsats for så vidt angår visse fiskerizoner og visse fiskerier

(forelagt af Kommissionen)

BEGRUNDELSE

Ifølge artikel 11 i Rådets forordning (EF) nr. 1954/2003 om forvaltning af fiskeriindsatsen for så vidt angår visse fiskerizoner og visse fiskeressourcer i EF, om ændring af forordning (EØF) nr. 2847/93 og om ophævelse af forordning (EF) nr. 685/95 og (EF) nr. 2027/95 skal Kommissionen på grundlag af oplysningerne i artikel 10, efter nøje samråd med de berørte medlemsstater, senest den 29. februar 2004 forelægge Rådet et forslag til forordning om fastlæggelse af den maksimale årlige fiskeriindsats for hver medlemsstat og hvert område og hvert fiskeri som defineret i artikel 3 og artikel 6 i forordning (EF) nr. 1954/2003. Ifølge artikel 10 i forordning (EF) nr. 1954/2003 skal de krævede oplysninger fremsendes til Kommissionen inden den 30. november 2003.

Da de oplysninger, der omhandles i artikel 10, af nogle medlemsstater først var blevet indsendt i ugen fra den 9. til 13. februar 2004, har samrådet med medlemsstaterne ikke kunnet indledes før dette tidspunkt.

Efter et nært samråd med de medlemsstater, der er berørt af forordningen om de vestlige farvande, fremlægger Kommissionen herved så hurtigt, som det har været muligt, et forslag om fastlæggelse af lofter over fiskeriindsatsen for de fiskerier, der er angivet i bilaget til forordning (EF) nr. 1954/2003, med følgende bemærkninger:

1. Det har af nedenstående årsager været vanskeligt at sammenligne evalueringen af de begrænsninger af fiskeriindsatsen, som medlemsstaterne har forelagt i henhold til artikel 3 og 6 i forordning (EF) nr. 1954/2003, og af de begrænsninger af fiskeriindsatsen, der blev foretaget under den tidligere ordning vedrørende de vestlige farvande:

- den gruppe af fartøjer, der er omfattet af den nye ordning, er større end den gruppe, der er omfattet af den tidligere ordning, på grund af en forskellig definition af længde

- trukne og faststående bundtrawl er samlet i den nye forordning, medens de var adskilt i den tidligere forordning

- de geografiske områder, der er angivet i den nye forordning, herunder det biologisk følsomme område, er anderledes end tidligere (hele ICES V er nu medtaget)

- definitionen af et fiskerfartøjs aktivitet er mere præcis i den nye ordning.

2. Trods disse vanskeligheder er Kommissionen efter et nært samråd med medlemsstaterne nu i stand til at forelægge sådanne lofter over fiskeriindsatsen, som er udtryk for en fornuftig balance mellem de tidligere lofter over fiskeriindsatsen og den reelle fiskeriaktivitet i referenceperioden for de berørte fartøjer i de områder, der er omfattet af den nye ordning vedrørende de vestlige farvande.

Der er anvendt følgende kriterier ved beregningen af lofterne over fiskeriindsatsen:

- et fiskerfartøjs fiskeriaktivitet i antal dage på søen under togt måles fra det tidspunkt, hvor fartøjet sejler ind i et område, der er omfattet af forordning (EF) nr. 1954/2003, og for hvilket område fartøjet har en særlig fiskeritilladelse

- der er kun taget hensyn til målarterne ved beregningen af lofterne over fiskeriindsatsen - og ikke til bifangster

- fartøjets effekt måles efter artikel 5 i forordning (EF) nr. 2930/86 om definition af fiskerfartøjers karakteristika

- da grænsen for det biologisk følsomme område går tværs igennem en rektangel mellem 11° og 12° V og 51° og 53° N, er fiskeriindsatsen for dette område delt i to dele, nemlig halvdelen for det biologisk følsomme område og den anden halvdel for resten af ICES-område VII.

3. Ud over disse lofter over fiskeriindsatsen har medlemsstaterne fremsendt yderligere oplysninger i henhold til artikel 10 i forordning (EF) nr. 1954/2003, herunder

- lister over fartøjer, der har tilladelse til at udøve fiskeriaktiviteter i henhold til artikel 7

- de i artikel 8 omhandlede foranstaltninger til regulering af fiskeriindsatsen, som vedrører udstedelse og inddragelse af særlige fiskeritilladelser, overvågning af fiskerflådens aktivitet og muligheden af at lukke for fiskeri, hvis niveauerne for fiskeriindsatsen er blevet overskredet.

Forslag til RÅDETS FORORDNING om fastlæggelse af den maksimale årlige fiskeriindsats for så vidt angår visse fiskerizoner og visse fiskerier

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1954/2003 af 4. november 2003 om forvaltning af fiskeriindsatsen for så vidt angår visse fiskerizoner og visse fiskeressourcer i EF, om ændring af forordning (EØF) nr. 2847/93 og om ophævelse af forordning (EF) nr. 685/95 og (EF) nr. 2027/95 [1], særlig artikel 11, stk. 1, og

[1] EUT L 289 af 7.11.2003, s. 1.

ud fra følgende betragtninger:

(1) Rådets forordning (EF) nr. 1954/2003 af 4. november 2003 fastsætter betingelser og procedurer for indførelsen af en forvaltningsordning for fiskeriindsatsen for så vidt angår visse fiskerizoner og visse fiskeressourcer i EF.

(2) Medlemsstaterne har tilsendt Kommissionen de oplysninger, der er fastsat i artikel 10 i forordning (EF) nr. 1954/2003, om bl.a.:

*den årlige fiskeriindsats i gennemsnit for perioden 1998-2002 for fartøjer med en længde overalt på 15 m eller mere i de områder, der er defineret i artikel 3 i nævnte forordning

*den årlige fiskeriindsats i gennemsnit for perioden 1998-2002 for fartøjer med en længde overalt på 10 m eller mere i det biologisk følsomme område, der er defineret i artikel 6 i nævnte forordning.

(3) Ved vurderingen af fiskeriindsatsen som omhandlet i artikel 3, stk. 1, litra a), i forordning (EF) nr. 1954/2003 forstås der ved effekten fartøjets maskineffekt som defineret i artikel 5 i Rådets forordning (EØF) nr. 2930/86 om definition af fiskerfartøjers karakteristika [2].

[2] EFT L 274 af 25.9.1986, s. 1. Senest ændret ved forordning (EF) nr. 3259/94 (EFT L 339 af 29.12.1994, s. 11).

(4) Kommissionen videresendte de oplysninger, der kræves i nævnte forordnings artikel 10, stk. 1 og 2, til medlemsstaterne, og efter en høring af disse vurderede den de data, der vedrører de begrænsninger af fiskeriindsatsen, der er vedtaget under tidligere eller nuværende fællesskabsforanstaltninger, der involverer eller har involveret forvaltning af fiskeriindsatsen.

(5) Den maksimale årlige fiskeriindsats, der skal fastlægges for fartøjer, der fører en medlemsstats flag, opdelt på gruppe af arter, område og fiskeri, bør svare til den samlede fiskeriindsats i femårsperioden 1998-2002 for disse fartøjer, divideret med fem -

UDSTEDT FØLGENDE FORORDNING:

Artikel 1

Emne

Denne forordning fastlægger den maksimale årlige fiskeriindsats for hver enkelt medlemsstat og hvert enkelt område og fiskeri, jf. artikel 3 og 6 i forordning (EF) nr. 1954/2003.

Artikel 2

Fastlæggelse af niveauerne for den maksimale fiskeriindsats

1 De maksimale niveauer for fiskeriindsatsen, opdelt på gruppe af arter, område og fiskeri samt på medlemsstat, for det område, der omhandles i artikel 3, stk. 1, litra a) og b), i forordning (EF) nr. 1954/2003, findes i bilag I til nærværende forordning.

2 De maksimale niveauer for fiskeriindsatsen, opdelt på grupper af arter, område og fiskeri samt på medlemsstat, for det område, der omhandles i artikel 6, stk. 1, i forordning (EF) nr. 1954/2003, findes i bilag II til nærværende forordning.

Artikel 3

Overholdelse af andre ordninger for begrænsninger af fiskeriindsatsen

Den maksimale årlige fiskeriindsats, der er fastlagt i bilag I og II, griber ikke ind i de begrænsninger af fiskeriindsatsen, som er fastlagt under genopretningsplaner eller andre forvaltningsordninger i fællesskabslovgivningen, såfremt foranstaltningen med den laveste fiskeriindsats overholdes.

Artikel 4

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

>REFERENCE TIL EN GRAFIK>

>REFERENCE TIL EN GRAFIK>